אברהם רינת

אברהם רינת (נולד ב-3 ביוני 1929) הוא פיזיקאי ישראלי ופרופסור אמריטוס בפקולטה לפיזיקה במכון ויצמן למדע.

== ראשית חייו ==
אברהם רינת נולד בשם אברהם שמואל ריינר באמסטרדם. בנם של יוסף ריינר ולאה לבית גולדברג, ילידי קרקוב שהיגרו להולנד, והוא אח בכור למרקו (מרקוס). אביו היה בעלים של בית חרושת לנעלי בית.<ref name=":0"></ref> אברהם נקרא על שם סבו.

אברהם למד בבית הספר מונטסורי השישי. הוא ובן-דודו סול (סאלי) קימל, יחד עם חנה גוסלר, היו חברי ילדות של אנה פרנק עוד מתקופת הגן, וחבריה לספסל הלימודים בבית הספר היסודי.<ref></ref><ref name=":1"></ref>

אנה פרנק מזכירה את אברהם (אַפִּי) ביומנה: <ref name=":1" />

== תקופת השואה ==
ב-1942, כשנתיים לאחר כיבוש הולנד בידי הנאצים, נמלטה משפחת ריינר מאמסטרדם לחווה בכפר הולנדסוולד , אצל הזוג יו ויאן ואן-דר-הֶלְם.<ref name=":3"></ref> זאת בזכות אזהרה שקיבלו מפי שכנם, הרופא ד"ר יוליוס דה-קלרק זובלי.

המשפחה הועברה בהדרגה להולנדווסלד בסיועו של יוהנס פוסט , לוחם המחתרת ההולנדית שהציל יהודים רבים. יו ואן-דר-הלם הייתה אחייניתו.
בשהותם במסתור, קיבלו אברהם וסול ספרים שהוברחו, ולמדו בעזרתם מתמטיקה.<ref name=":3" />

בפברואר 1945 אביו התגלה על ידי חיילים נאצים הולנדים וגרמנים, והספיק להחביא את משפחתו במרתף. בעוד אברהם ובני המשפחה האחרים מסתתרים במרתף, האב נחקר בעינויים במשך שעות ארוכות מבלי להיכנע, ולבסוף נורה למוות.<ref name=":0" /><ref name=":3" />

אברהם ובני המשפחה שנותרו התגלו מיד, הוצאו בכוח מהמרתף ואברהם נפצע מירי ברגלו. הם הועברו למחנה המעבר וסטרבורק. אברהם שהה בבית החולים של המחנה, בנפרד ממשפחתו, עד לשחרורו על ידי חיילים קנדים באפריל 1945.

אברהם, אמו, אחיו וסול שרדו, אולם קרובי משפחה רבים נספו ונרצחו לאורך שנות המלחמה.<ref name=":2"></ref><ref name=":3" /> לאחר השחרור, התברר להם כי בעלי החווה, יאן ואן-דר-הלם, נתפס ונרצח אף הוא, באותו היום שבו נרצח אב המשפחה. הזוג ואן-דר-הלם, כמו גם יוהנס פוסט וד"ר דה-קלרק זובלי, הוכרו לימים כחסידי אומות העולם.

לאחר המלחמה השלים אברהם את לימודיו התיכוניים והיה חבר בתנועת נוער ציונית מקומית<ref name=":3" /> שהייתה קרובה לתנועת הבונים.<ref name=":2" />

== פועלו המדעי ==
בראשית שנות ה-50 החל ריינר את לימודי הפיזיקה באוניברסיטת אמסטרדם והמשיך ללימודים מתקדמים במוסד זה. עבודת הדוקטורט שלו, בהנחיית פרופ' יאן דה-בור, הוגשה ב-1958 ונשאה את הכותרת "אפקטי מבנה באינטראקציה בין גרעינים ואלקטרונים באטום".<ref></ref>

בסוף שנות ה-50 פגש בכנס בהולנד את הפיזיקאים יגאל תלמי ועמוס דה-שליט, שהתרשמו משליטתו בשפה העברית ומרצונו לעלות לישראל. בזכות מפגש זה, עלה לישראל עם משפחתו, עברת את שם המשפחה לרינת והצטרף כחבר סגל במחלקה לפיזיקה גרעינית במכון ויצמן. ב-1963 הועלה לדרגת מדען בכיר,<ref></ref> ב-1970 היה לפרופסור חבר<ref></ref> ובהמשך לפרופסור מן המניין. ב-1981 נבחר כחבר באקדמיה המלכותית ההולנדית לאמנויות ומדעים וב-1997 יצא לגמלאות.<ref name=":3" />

מחקרו של רינת עסק בפיזור כוללני (Inclusive Scattering) על פני חומר בהקשרים של פיזיקת חלקיקים. זהו סוג מסוים של פיזור אי-אלסטי, שבו כמויות גדולות של תנע ואנרגיה מועברות מהמקור אל המטרה ובכך מתאפשר עירור של אופני תנודה רבים, מבלי שקיים מידע לגבי אופן תנודה נבחר כלשהו. המידע החבוי בתהליך הפיזור הוא רב מאוד, ולמרות זאת בניסויים נמדד רק חלק קטן ממנו. מחקרו של רינת ביקש לפתח כלים וניסויים לחישוב תכונות החומר על בסיס הבנת תהליך הפיזור הכוללני.<ref></ref>

לאורך השנים פרסם רינת כ-110 מאמרים והיה חוקר אורח במוסדות רבים, ביניהם CERN, המעבדה הלאומית לוס אלמוס, אוניברסיטת פריז-סאקלה והמעבדה הלאומית הקנדית לפיזיקת חלקיקים וגרעין (TRIUMF). בין תלמידיו לדוקטורט, פרופ' ישי אבישי מאוניברסיטת בן-גוריון בנגב.

== חיים אישיים ==
משנת 1952 נשוי לנעמי (לבית טל), פסיכולוגית. הם הורים לחמישה וסבים לנכדים ולנינים, ומתגוררים במכון ויצמן.<ref name=":3" />

== ספרו ==
* אברהם רינת, לאבא, לא הספקתי לומר לך. זיכרונות, הוצאת דוקוסטורי בע"מ, 2020.

== קישורים חיצוניים ==

* [https://inspirehep.net/authors/991699 אברהם רינת, באתר INSPIRE (באנגלית)]
* [https://web.archive.org/web/20190809170130/http://www.weizmann.ac.il/particle/content/avraham-s-rinat אברהם רינת, דף אישי באתר מכון ויצמן למדע (מאוחזר, באנגלית)]

== הערות שוליים ==

קטגוריה:פיזיקאים ישראלים
קטגוריה:ישראלים ילידי הולנד
קטגוריה:בעלי תואר דוקטור מאוניברסיטת אמסטרדם
קטגוריה:סגל מכון ויצמן למדע: פיזיקה
קטגוריה:רחובות: אישים
קטגוריה:ניצולי השואה
קטגוריה:עולים בשנות ה-1950
קטגוריה:ישראלים שנולדו ב-1929